In nomine sanctae et individuae Trinitatis notum sit cunctis christianae legis cultoribus quoniam ego Guillelmus comes, a pietate materna cupiens non degenerare, concedo alodium de Aqualia et reliquum totum quod mater mea Cuniza, Cononis filia, quando mundum reliquit, in sua parte sortita secum Deo dedicavit, ut sit beati Petri Cluniacensis ad titulum pertinens Marciniacensem, ubi velum sumpsit, nullusque deinceps dono huic ullam calumniam inferre praesumat, sed quod nostrae carni vix durat et in tempore desit, animae meae et matris meae durans sine fine, quatenus ego sim filius ejus qui me genuit carne, etiam mente; et sicut in terra, ita et in coelo cohaeres esse merear per eam cunctorum fratrum et sororum monasterii Cluniacensis et particeps omnium bonorum quae fecerint. Hujus doni susceptor fuit ex vice domni abbatis Hugonis et dator mihi tantae fraternitatis domnus Tezelo monachus supradicti coenobii; spectatores autem vel testes alter monachus, Joannes dictus, qui cum eo advenerat, et conversus quidam Adalelmus; item de meis praesbyter Mamerius, laici quoque Cuono, Uldricus, Reinerius, Rogerius etiam et Godefridus pueri. Factum est penes castrum Odeltinge, ante introitum portae, anno incarnationis Domini millesimo nonagesimo quinto, indictione tertia, decimo quarto calendas octobris, feria tertia, regnante super omnes reges vero ac vivo semper imperatore universali Jesu Christo cum Patre et Spiritu Sancto in saecula saeculorum. Amen.